Suid-Afrikaner in Engelse oefengroep ingesluit | Maroela Media
Suid-Afrikaner in Engelse oefengroep ingesluit
Michael Rhodes (Foto Twitter @MikeRhodes7)
Nóg 'n Suid-Afrikaner is Donderdag in die nasionale oefengroep van 'n oorsese land ingesluit.
Die Engelse afrigter, Eddie Jones, wat onder druk verkeer om sy Novembertoetse te wen, het Michael Rhodes in sy groep betrek.
Rhodes het van 2010 en 2015 Superrugby vir die Sharks (sewe wedstryde), die Lions (11) en die Stormers (26) gespeel, voordat hy hom laat in 2015 by Saracens aangesluit het.
Hy het intussen 'n slag vir die Barbarians gespeel, en kom op verblyfgrondslag vir die Engelse span in aanmerking.
Jones is 'n dag of twee gelede deur die uitvoerende hoof van die Engelse Rugbyunie (RFU), Stephen Brown, voor stok gekry en voor 'n ultimatum gestel dat hy die Novembertoetse moet wen.
Die RFU het pas baie duur vir verbeterings aan Twickenham betaal, en 'n verloorspan gaan klaarblyklik nie deug om die uitgawe te help delg nie.
Die vrugbare driedrukker Chris Ashton (heelagter of vleuel), wat in 2014 laas vir Engeland gespeel het, is ook in die groep.
Ashton het ses drieë in 2011 se toernooi om die Rugbywêreldbeker (RWB) gedruk, maar is uit die span vir 2015 se RWB-toernooi weggelaat.
Hy het later sy rug op Engelse rugby gekeer omdat hy, na berig is, keelvol daarvoor was dat ander oor sy loopbaan beskik, en vir Toulon in Frankryk gaan speel.
Engeland kies nie spelers wat in die buiteland speel nie, maar Ashton het nou by die Sale Sharks aangesluit, en is onmiddellik deur Jones nadergetrek.